รัฐเนวาดา

| รัฐเนวาดา State of Nevada (อังกฤษ) Estado de Nevada (สเปน) |
| --- | --- |
รัฐ
   ธง ตรา
สมญา: รัฐเงิน (ทางการ); รัฐเกิดกลางสงคราม, รัฐโกฐจุฬาลัมพา
คำขวัญ: "ทั้งหมดเพื่อประเทศของเรา" (อังกฤษ: All for Our Country)
เพลง: "โฮมมีนส์เนอแวดา" (อังกฤษ: Home Means Nevada)
แผนที่สหรัฐเน้นรัฐเนวาดา
ประเทศ: สหรัฐ
สถานะก่อนเป็นรัฐ: ดินแดนเนวาดา, ดินแดนยูทาห์, ดินแดนแอริโซนา
เข้าร่วมสหรัฐ: 31 ตุลาคม 1864; 160 ปีก่อน (1864-10-31) (ลำดับที่ 36)
เมืองหลวง: คาร์สันซิตี
เมืองใหญ่สุด: ลาสเวกัส
มหานครใหญ่สุด: ลาสเวกัสแวลลีย์
การปกครอง
 • ผู้ว่าการ: โจ ลอมบาร์โด (ร)
 • รองผู้ว่าการ: สตาวรอส แอนโทนี (ร)
สภานิติบัญญัติ: สภานิติบัญญัติเนวาดา
 • สภาสูง: วุฒิสภา
 • สภาล่าง: สมัชชา
ฝ่ายตุลาการ: ศาลสูงสุดเนวาดา
สมาชิกวุฒิสภา: แคเทอริน คอร์เทซ แมสโต (ด) แจ็กกี โรเซิน (ด)
สมาชิกสภาผู้แทนราษฎร: พรรคเดโมแครต 3 คน พรรคริพับลิกัน 1 คน
พื้นที่
 • ทั้งหมด: 110,577 ตร.ไมล์ (286,382 ตร.กม.)
 • พื้นดิน: 109,781.18 ตร.ไมล์ (284,332 ตร.กม.)
 • พื้นน้ำ: 791 ตร.ไมล์ (2,048 ตร.กม.)  0.72%
อันดับพื้นที่: อันดับที่ 7
ขนาด
 • ความยาว: 492 ไมล์ (787 กิโลเมตร)
 • ความกว้าง: 322 ไมล์ (519 กิโลเมตร)
ความสูง: 5,500 ฟุต (1,680 เมตร)
ความสูงจุดสูงสุด (เบาน์ดารีพีก): 13,147 ฟุต (4,007.1 เมตร)
ความสูงจุดต่ำสุด (แม่น้ำโคโลราโดที่พรมแดนรัฐแคลิฟอร์เนีย): 481 ฟุต (147 เมตร)
ประชากร (2020)
 • ทั้งหมด: 3,104,614 คน
 • อันดับ: อันดับที่ 32
 • ความหนาแน่น: 26.8 คน/ตร.ไมล์ (10.3 คน/ตร.กม.)
 • อันดับความหนาแน่น: อันดับที่ 42
 • ค่ามัธยฐานรายได้ครัวเรือน: 60,365 ดอลลาร์
 • อันดับรายได้: อันดับที่ 24
ภาษา
 • ภาษาทางการ: ไม่มี
เขตเวลา
ส่วนใหญ่ของรัฐ: UTC−08:00 (เวลาแปซิฟิก)
 • ฤดูร้อน  (เวลาออมแสง): UTC−07:00 (เวลาออมแสงแปซิฟิก)
เมืองเวสต์เวนโดเวอร์: UTC−07:00 (เวลาภูเขา)
 • ฤดูร้อน  (เวลาออมแสง): UTC−06:00 (เวลาออมแสงภูเขา)
อักษรย่อไปรษณีย์: NV
รหัส ISO 3166: US-NV
อักษรย่อเดิม: Nev.
ละติจูด: 35° เหนือ ถึง 42° เหนือ
ลองจิจูด: 114° 2′ ตะวันตก ถึง 120° ตะวันตก
เว็บไซต์: nv.gov
เนวาดา (อังกฤษ: Nevada, ออกเสียง: /nəˈvædə/ ไฟล์:En-us-nevada.ogg; สเปน: Nevada, ออกเสียง: [neˈβaða]) เป็นรัฐหนึ่งในภาคตะวันตกของสหรัฐ มีพรมแดนติดต่อกับรัฐออริกอนทางทิศตะวันตกเฉียงเหนือ รัฐไอดาโฮทางทิศตะวันออกเฉียงเหนือ รัฐยูทาห์ทางทิศตะวันออก รัฐแอริโซนาทางทิศตะวันออกเฉียงใต้ และรัฐแคลิฟอร์เนียทางทิศตะวันตก เนวาดาเป็นรัฐที่มีพื้นที่กว้างขวางที่สุดเป็นอันดับที่ 7 มีประชากรมากที่สุดเป็นอันดับที่ 32 และมีประชากรหนาแน่นน้อยที่สุดเป็นอันดับที่ 9 ของสหรัฐ ชาวเนวาดาจำนวนเกือบสามในสี่อาศัยอยู่ในเทศมณฑลคลาร์กซึ่งเป็นที่ตั้งของเขตมหานครลาสเวกัส–แพราไดส์ รวมถึงเมืองที่ใหญ่ที่สุดของรัฐสามในสี่เมือง เมืองหลวงของเนวาดาคือคาร์สันซิตี ส่วนเมืองที่ใหญ่ที่สุดในรัฐคือลาสเวกัส
ชื่อเล่นทางการของรัฐเนวาดาคือ "รัฐเงิน" เนื่องจากความสำคัญของแร่เงินที่มีต่อประวัติศาสตร์และเศรษฐกิจของรัฐ ชื่อเล่นอื่น ๆ ได้แก่  "รัฐเกิดกลางสงคราม" เนื่องจากได้รับสถานะรัฐในช่วงสงครามกลางเมืองอเมริกัน และ "รัฐโกฐจุฬาลัมพา" ตามชื่อพืชพื้นถิ่นชนิดหนึ่ง พื้นที่ส่วนใหญ่ของรัฐเนวาดาเป็นทะเลทรายและมีภูมิอากาศกึ่งแห้งแล้ง ส่วนใหญ่อยู่ในเกรตเบซิน พื้นที่ทางตอนใต้ของเกรตเบซินอยู่ในทะเลทรายโมฮาวี ในขณะที่ทะเลสาบทาโฮและเทือกเขาซีเอร์ราเนวาดาอยู่ตรงขอบด้านตะวันตกของรัฐ ที่ดินของรัฐประมาณร้อยละ 86 อยู่ในเขตอำนาจการจัดการของหน่วยงานต่าง ๆ ของรัฐบาลกลางสหรัฐ ทั้งหน่วยงานพลเรือนและหน่วยงานทหาร
ชนพื้นเมืองอเมริกันเผ่าไพยูต เผ่าโชโชนี และเผ่าวาโชอาศัยอยู่ในเนวาดาในปัจจุบัน ชาวยุโรปกลุ่มแรกที่เข้ามาสำรวจภูมิภาคนี้คือชาวสเปน พวกเขาเรียกภูมิภาคนี้ว่า เนบาดา (ซึ่งแปลว่า "ที่ปกคลุมด้วยหิมะ" หรือ "ที่เต็มไปด้วยหิมะ") เนื่องจากมีหิมะปกคลุมเทือกเขาในฤดูหนาวคล้ายกับที่ทิวเขาซิเอร์ราเนบาดาในสเปน ภูมิภาคนี้เป็นส่วนหนึ่งของดินแดนอัลตากาลิฟอร์เนียภายในเขตอุปราชแห่งนิวสเปนซึ่งได้รับเอกราชกลายเป็นจักรวรรดิเม็กซิโกใน ค.ศ. 1821 สหรัฐผนวกพื้นที่ดังกล่าวใน ค.ศ. 1848 หลังจากได้รับชัยชนะในสงครามเม็กซิโก–สหรัฐ และรวมพื้นที่นี้เข้าเป็นส่วนหนึ่งของดินแดนยูทาห์ใน ค.ศ. 1850 การค้นพบแร่เงินที่สายแร่คอมสต็อกใน ค.ศ. 1859 นำไปสู่การขยายตัวของประชากรจนกลายเป็นแรงผลักดันในการจัดตั้งดินแดนเนวาดาแยกจากดินแดนยูทาห์ใน ค.ศ. 1861 เนวาดากลายเป็นรัฐที่ 36 เมื่อวันที่ 31 ตุลาคม ค.ศ. 1864 โดยเป็นหนึ่งในพื้นที่สองแห่งที่ได้รับสถานะรัฐระหว่างสงครามกลางเมือง (อีกแห่งคือรัฐเวสต์เวอร์จิเนีย)
เนวาดาขึ้นชื่อในเรื่องกฎหมายอิสรนิยม ใน ค.ศ. 1940 ด้วยประชากรเพียง 110,000 คน เนวาดาจัดเป็นรัฐที่มีประชากรน้อยที่สุดในขณะนั้นโดยมีประชากรน้อยกว่าครึ่งหนึ่งของรัฐที่มีประชากรน้อยรองลงมา (คือรัฐไวโอมิง) อย่างไรก็ตาม การทำให้การพนันถูกกฎหมายและกฎหมายการแต่งงานและการหย่าร้างที่ผ่อนปรนได้เปลี่ยนโฉมเนวาดาให้กลายเป็นสถานที่ท่องเที่ยวสำคัญในคริสต์ศตวรรษที่ 20 เนวาดาเป็นรัฐเดียวของสหรัฐที่ซึ่งการค้าประเวณีเป็นสิ่งถูกกฎหมาย แต่ก็ยังคงผิดกฎหมายในพื้นที่ที่มีประชากรอาศัยอยู่มากที่สุดในรัฐ ได้แก่ เทศมณฑลคลาร์ก (ลาสเวกัส) เทศมณฑลวาโช (รีโน) และคาร์สันซิตี (ซึ่งเป็นนครอิสระ ไม่ได้อยู่ในขอบเขตของเทศมณฑลใด ๆ) อุตสาหกรรมการท่องเที่ยวเป็นแหล่งการจ้างงานที่ใหญ่ที่สุดของเนวาดา ในขณะที่การทำเหมืองแร่ยังคงเป็นภาคส่วนที่มีความสำคัญของเศรษฐกิจรัฐ เนวาดาเป็นผู้ผลิตทองคำรายใหญ่รายหนึ่งของโลก เนวาดาเป็นรัฐที่แห้งแล้งที่สุดของสหรัฐ เมื่อเวลาผ่านไปและด้วยอิทธิพลจากการเปลี่ยนแปลงภูมิอากาศ ช่วงหน้าแล้งได้เพิ่มความถี่และความรุนแรงขึ้น ก่อให้ความตึงเครียดต่อความมั่นคงด้านน้ำของรัฐ